OpenLLM-France/wikimedia huggingface dataset:
# Joan Sala i Ferrer

Joan Sala i Ferrer, Serrallonga bezala ezaguna (Viladrau, Gironako probintzia, Katalunia, 1594ko apirilaren 21a - Bartzelona, 1634ko urtarrilaren 8a) bidelapur ezaguna izan zen. Bere izena kondairetan jaso egin zen ospe handiko heroia izanik. Les Guilleries mendilerroan aritu zen batez ere. Literaturan askotan aipatua izan da.

## Biografía

Joan Sala nyerroren eta Joana Ferreren semea, Viladrauko Sala Masian jaio zen. Lau urtekin, 1598ko urtarrilaren 18an, ama hil egin zen eta aita berriro ere ezkondu zen. Sant Hilari Sacalmen Can Tarrésen lan egin zuen. Han Margarida Tallades i Serrallonga ezagutu zuen; ezkondu ziren eta bost seme-alaba izan zituzten. 1627an, errege gurdi asko lapurtu ondoren, Filipe IV.a Espainiakoaren soldaduak haren atzetik ari zirela eta, Rossellóra ihes egin zuen (oraindik ez zen Frantzia). Ekintza horiek haren ospea zabaldu zuten. Kataluniako erregeorde zen Cardonako Dukeak Santa Coloma de Farnersen harrapatu zuen. Savassonako gaztelura eraman zuten eta hilabetetan hantxe torturatu zuten. Azkenik, 1634ko urtarrilaren 8an Bartzelonan urkatu zuten.

## Lapurketak

* Seguer Masia, Jafren (Baix Empordà). Serrallonga masia ezustean eraso egin zuen, 1623ko otsailaren 15ean. Ekintza horretan Borrullet anaien laguntza izan zuen, Jafreko auzoak; geroago Vergesen urkatu zituzten.
* Boada de Salitja Masia.
* Rebronet de les Planes Masia. Ekintza hau gaizki atera zitzaien.
* Postaren lapurketa: Estatuaren dirua zeraman. 1628ko otsailean.

## Serrallongaren taldea

Hauek ziren bere taldearen kideak:
* Tallaferro
* Toca-son
* Petit Comí
* Xafarroques
* El Fadrí de Sau
* L'Hereu Puig de la Vall
* Negre
* Vermell

## Kondaira

Herriaren irudimenak Serrallongaren irudia aldatu zuen erabat. Horrela, haren bizitzaren ezaugarriak ez ziren alde positiboekin jantzi zuten: aberatseei lapurtzen zieten pobreei emateko eta haren neska-laguna nyerroen eskuetatik salbatu zuen.

## Erreferentziak

* 1 2 .

## Kanpo loturak

* (Gaztelaniaz):La historia de Serrallongaren historia, Kataluniako bidelapur ezagunena.
* (Katalanez):Serrallongaren kondaira.
* Datuak: Q605478
* Multimedia: Joan Sala i Ferrer / Q605478
# Joan Sales

Joan Sales Vallés (Bartzelona, Katalunia, 1912ko azaroaren 19a - Bartzelona, Katalunia, 1983ko azaroaren 12a) kataluniar idazlea izan zen.

## Biografia

Espainiako Gerra Zibila amaitu zenean Frantziara erbesteratu zen lehenik, Dominikar Errepublikara ondoren, eta Mexikora azkenik.
Mexikon argitaratu zuen Quaderns de l´exili (Erbesteko koadernoak) lana. 1948an, Bartzelonara itzuli zen, eta Viatge d´un moribund (Hil zorian dagoenaren bidaia) poema-bilduma kaleratu zuen.
1956an kaleratu zuen Incerta glòria (Zalantzazko aintza) eleberria, bere obrarik ezagunena. Lan horrekin Joanot Martorell saria irabazi zuen.
Teknikari eta aholkulari gisa argitalpen-lan askotan parte hartu zuen, hala nola Ferran Soldevilaren Història dels Catalansen. Haren lan nagusia, ordea, argitaratzailearena izan zen; Club Editor argitaletxea sortu zuen 1955ean, emaztearekin batera. Bertan eman zion hasiera, besteak beste, El Club dels Novellistes eta El Pi de les tres Branques bildumei.
Hil ondoren argitaratu da Contes d´ahir i d´avui (1987), berak hautatu eta egokituriko kontakizun-liburua.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q3754146
* Multimedia: Joan Sales i Vallès / Q3754146
# Joan Santuen eliza (Bilbo)

Joan Santuen eliza Bilboko Zazpikaleetan dagoen eliza da, Erronda eta Gurutzeko kaleen bilgunean kokatuta hain zuzen ere, eta Agirre Lehendakariaren jaiotetxearen alboan.
Estilo barroko klasizista eraiki zuten XVII. mendean. XVIII. mendera arte Jesusen Lagundiaren San Andres Ikastetxearen eliza izan zen.

## Historia

Jesusen Lagundiak, Domingo Gorgollaren dohaintza bati esker, eraiki zuten. Lanak 1622an hasi zituzten aita Ramírez diseinatzailea izanik. Hogei urte geroago, atzealdea, kruzeroa izan ezik, bukatu zuten. Hiru hamarkada eraiki gabe pasa ondoren, berriro 1672an Manuel Ceballos eta Mateo del Río kantabriarrek lanari lotu zioten. Hiru urte geroago Francisco Elorriagak teilatuak, bobedak eta kupula eraiki zituen.
1767an jesuita bota zituztenean, Bilboko Udalak orduko San Andres Ikastetxea jazo zuen. Klaustroa ospitale bihurtu eta eliza publiko bilakatu zen. 1769an egun Atxuri eta orduan Ibeni izeneko errebaletik Joan Santuen (San Joan Bataiatzailea eta San Joan Ebanjelaria) parrokia ekarri zuen, horrela "Vera Cruz" izeneko kofradia historikoaren egoitza ere bilakatu zen.
1983ko uholdeak eta gero guztiz zaharberritu zuten.

## Galeria

* Burualdea
* Oinplanoa
* Erretaula nagusia
* Kupula
* San Joan Bataiatzailea, Erretaula nagusia
* Jesukristoren bataiatzea
* Bataiarria
* Erdialdeko ganga

## Erreferentziak

* ↑ Cilla López, Raquel / Muñiz Petralanda, Jesús. "Guía del Patrimonio Religioso del Casco Viejo de Bilbao". Bilboko elizbarrutia, Elizbarrutiko Arte Sakratuko Museoa. ISBN 84-87002-50-1.
* ↑ Bizkaiko Ondare Historikoa: Joan Santuen eliza (Bilbao)

## Kanpo estekak

* Datuak: Q3757177
* Multimedia: Church of los Santos Juanes, Bilbao / Q3757177
# Italiensk for begyndere

Italiensk for begyndere (eusk.: 'Italiera hasiberrientzat') 2000ko Lone Scherfig daniar zinema zuzendariaren filma da.

## Sinopsia

Oharra: Atal honek istorio osoa edo amaiera argitzen du.
Alargundu berri den Andreas apaiz gaztea, Danimarkako hiri txiki bateko bere parrokia berrira iritsi da bizilagunekin haserretutako aurreko erretorea ordezkatzera.

## Aktoreak

* Anders W. Berthelsen: Andreas
* Anette Støvelbæk: Olympia
* Ann Eleonora Jørgensen: Karen
* Peter Gantzler: Jørgen Mortensen
* Lars Kaalund: Hal-Finn
* Sara Indrio Jensen: Giulia
* Karen-Lise Mynster: Kirsten

## Erreferentziak

* ↑ www.sansebastianfestival.com

## Kanpo estekak

* Datuak: Q643268
# Italierazko Wikipedia

Italierazko Wikipedia Wikipediaren italierazko edizioa da. 2002ko urtarrilean jarri zen abian, eta 2009ko urriaren hasieran 611.000 artikulu zituen eta Wikipedien zerrendan 6.a zen. 2016ko martxoan aldiz, wikipedia guztien artean, artikuluak kontuan hartuta 9. zen eta 1.256.000 artikulu zituen.

## Kanpo estekak

* Italierazko Wikipedia
* Datuak: Q11920
* Multimedia: Italian Wikipedia / Q11920
* Koordinazioa: Italian Wikipedia
# Jose Migel Andueza Elizalde

Jose Migel Andueza Elizalde (Bera, 1931-Donostia, 1970eko ekainaren 15a) langile nafarra, Espainiako Goardia Zibilak hiru aldiz tirokatu zuen istripu bat izan ondoren. 1970eko Euskal Herriko lehen biktima izan zen.

## Biografia

Andueza, nafarra zen jatorriz, baina Ameriketako Estatu Batuetan igaro zituen bere lehen urteak. Atlantikoaz bestalde urte batzuk eman ostean bueltatu zen berriz ere Berara, eta handik hamar urtera hil zuten, Donostiara egindako joanaldi batean, 37 urte zituela.
Esteban Andueza ilobaren arabera, Infernu inguruan izandako istripu baten ondoren, liskarra sortu zen bertan aurkitzen ziren udaltzaineen eta kaltetuen artean, eta Goardia Zibilak esku hartzea erabaki zuen: «Antza denez, bi gidariak akordio batera iristen ari zirela iritsi zen Guardia Zibila, eta eztabaidatzen hasi ziren», aipatu zuen osabaren omenaldi batean. Hiltzailearen identitateak ezezaguna izaten jarraitzen duen arren, agente horietako batek hil zuen Andueza, hiru bala tiroz. Poliziak hiru aldiz tirokatu zuen artzain beratarra, Tolosa etorbidean izandako auto istripu baten ostean.

## Desprestigio kanpaina

Bertsio ofizialaren arabera, Anduezak laban batekin mehatxatu zuen guardia zibila, eta agenteak bere buruaren defentsan jardun zuen. Era berean, biktimaren heriotzaren aktan, bala zauri guztiak isilean gorde zituzten, eta barne odoljario bat baino ez zuten aipatu heriotzaren jatorri gisa. Bestelako bertsiorik aipatu ez zedin, halaber, VI. Eskualde Militarreko komandanteak eta agente biktimarioaren kidego militarreko funtzionario batek egin zituen epaile instruktore eta lekuko lanak.

## Aitortza

Familiak ez zuen aitortzarik jaso 40 urte pasatu ziren arte. 2012ko dekretu baten bitartez aitortu zuen Eusko Jaurlaritzak Andueza motibazio politikoko indarkeriaren testuinguruan izandako giza eskubideen urraketen biktima izan zela.

## Bibliografia

* Javier Buces: Modos de matar y morir. Víctimas del franquismo en Gipuzkoa. Aranzadi Zientzia Elkartea, 2023.
ISBN: 978-84-17713-89-8. 111.or.

## Erreferentziak

* ↑ https://irutxulo.hitza.eus/2023/11/03/ahanzturaren-erresistentzian-bi-izen/
* ↑ https://www.diariovasco.com/politica/llegaron-guardias-civiles-20210615142542-nt.html
* ↑ https://www.eldiario.es/euskadi/gobierno-vasco-honra-memoria-jose-miguel-andueza-victima-violencia-policial-51-aniversario-muerte_1_8040213.html

## Kanpo estekak

* Antonio Goñiri omenaldia.
* Datuak: Q123342542
# Jose Migel Corral

Jose Migel Corral (Iruñea, 1968) nafar margolaria da.
Iruñeko Arte eta Lanbideen Eskolan eta Donostiako Artelekun egin zuen bere prestakuntza, eta gaztetatik hasi zen sariak biltzen. 1990ean, esaterako, Nafarroako Gobernuak artista plastiko gazteei eskaintzen dien saria eskuratu zuen, eta 1994an, Iruñeko Udalarena. Nafarroako Gobernuaren laguntza ere izan du bere lanean aurrera egiteko, eta bakarkako zein taldekako erakusketa ugaritan erakutsi ditu bere margolanak. 2000. urtean, Nafarroa Pintura Lehiaketa irabazi zuen Jardín izeneko koadroari esker.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q12260717
# Jose Mazarredo

Jose (Joseph) Domingo Mazarredo Salazar Muñatones Gortazar (Bilbo, 1745eko martxoaren 8a - Madril, 1812ko uztailaren 29a) bizkaitar itsasgizona izan zen, Espainiako Itsas Armadako almirantea izandakoa.

## Biografia

Fragata-kapitain izendatu zuten 1766. urtean. Latitudea neurtzeko metodo berri bat asmatu zuen, 1771n, Filipinetako uharteetara zihoala. Aljer hiriaren aurkako erasoa gidatu zuen 1775. urtean, baina saioa hutsean geratu zen. Ondoren, kapitain eta Cadizko Itsas Armadako alferez izendatu zuten. Cadizen zela, bi obra argitaratu zituen: Lecciones de Navegación (1778) eta Colección de tablas para los usos más necesarios para la navegación (1779). Zazpi urte eman zituen Itsas Armadako ordenantzak biltzen, Ordenanzas generales de la Armada Naval obra argitaratzeko.
1795. urtean, Mediterraneoko ontzidiaren buru izendatu zuten; Mazarredok Itsasoko ministroari ontzidia zein egoera txarrean zegoen adierazi zionean Ferrolera erbesteratu zuten. Hala eta guztiz ere, itsas seinaleen kode berri bat idazteko agindu zitzaion, eta komandante nagusi izendatu zuten 1797. urtean. Titulu horren jabe zela, Cadizko portuaren defentsan borrokatu zen ingelesen aurka.
1802. urtean erretiratu zen bizitza militarretik Bilbora. 1804. urteko Zamakoladaren ondoren, Burgosa erbesteratu zuten, eta hiru urte pasa ziren arte ez zen itzuli Bizkaira. Espainiako Independentziako Gerra hasi zenean (1808), Cadizera deitu zuten berriro ere, baina Mazarredo Baionara joan zen, Josef Bonaparte Espainiako erregearen izendapenaren lekuko izatera. Hark estatu-idazkari eta armadako zuzendari izendatu zuen.
Bilboko kale nagusi batek Joseph Mazarredoren izena daroa: Mazarredo zumarkalea.
Zuhaitz genealogikoa :
Antonio Jose Mazarredo Salazar de Muñatones
Antonio Jose Mazarredo Morgan
José Domingo de Mazarredo Salazar
Francisco Mazarredo
Manuel Mazarredo :

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* (Gaztelaniaz) Espainiako eta espainieraz hitz egiten duten herrien Itsas Historiaren Foroa
* Datuak: Q195797
* Multimedia: José de Mazarredo Salazar / Q195797
# Jose Mendibe Sueskun

Jose Mendibe Sueskun (Ledea, Nafarroa Garaia, 1836ko urtarrilaren 11 – Sanandere, Kantabria, 1906ko martxoaren 13) idazlea, irakaslea eta jesuita izan zen.

## Biografia

Filosofia eta Teologiako irakaslea izan zen Poianan (Frantzia), jesuitak Espainiatik kanporatu zituzten garaian, 1868ko Iraultzaren garaian, eta Oñan (Burgos). Fiesolera (Italia) deitu zuten, Jesusen Lagundiaren kuria orokorrera, jesuiten ikasketa sistema berrantolatzeko.
1896tik ia erabat galdu zuen ikusmena eta Burgosko eta Sanandereko jesuiten elizetan konfesatzeari ekin zion.
Idazle gisa, batez ere, Filosofiako eskuliburuen zazpi liburukiko sortagatik ezagutzen da. Liburu horiek Espainiako eta Iberoamerikako unibertsitateetan nabarmen zabaldu ziren, eta oso estimatua izan zen garai haietan modernotasuna izateagatik. Latinera itzuli zuen, mintegi eta erlijio-etxeetan erabiltzeko. Hizkuntza horretan idatzi zituen Institutiones Theologiae Dogmatico-Scholasticae.
Apologista lana La Ciencia Cristiana aldizkarian argitaratutako artikulu batzuekin hasi zuen, geroago La Religión Católica vindicada de las imposturas racionalistas izeneko liburukian bateratu zuena.

## Erreferentziak

* «José Mendive y Suescun | Real Academia de la Historia» dbe.rah.es (Noiz kontsultatua: 2022-01-02).

## Kanpo estekak

* Datuak: Q110381096
# Jose María Chapa

Jose María Chapa Galíndez (1915 — 1992) arkitekto bilbotarra, eta Manuel Ignacio Galíndez arkitektoaren iloba. 1943an bere osabaren arkitekto estudioan lanean hasi zen eta elkarrekin Bilboko hainbat eraikin diseinatu zituzten.

## Lanak

* Bailengo etxe orratza, (Bilbo, 1940)
* Villanueva bulegoak, (Madril, 1940)
* Aznar ontziolaren egoitza, (Bilbo, 1943)
* Etxebizitzak Getxon (1945)
* BBVAren dorrea (Bilbo, 1969)

## Kanpo estekak

* (Gaztelaniaz) Arkitekto estudioari buruzko informazioa.
* Datuak: Q12260713
# Jose Mensuro

Jose Mensuro Hernández (Madril, 1935), izengoitiz Mensu deitua, Gipuzkoako pintorea da.

## Bizitza

Donostiako Arte Ederretako Eskolan egin zituen Margolaritza ikasketak. Erakusketa ugari egin ditu Euskal Herrian, Espainian eta Estatu Batuetan zehar. Titulu nagusiak: Ituren, Reflejos, Lanchas en la ría, La corniche, Orio, Barcos, Maternidad, Sendero en el bosque, Puesta de sol eta Contraluz en Hondarribi.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q12260715
# Izaskun Urrutia

Izaskun Urrutia Larrauri, (Laukiz, 1956ko irailaren 19a - ) demokrazia garaiko Laukizko lehen alkate andrea izan zen, 1983tik 1987ra hain zuzen. Garai hartan Bizkaian hiru alkate andre baino ez zeuden: Urduñan, Arantzazun eta Laukizen. Izaskun aldiz, hiru horietatik gazteena izan zen, 26 urte baino ez zituen alkate izendatu zutenean.

## Biografia

Izaskunen familiak “Urrutia” izeneko taberna-jatetxea zeukan eta Batzokia egin baino lehenago, EAJ-k bertan egiten zituen batzarrak. 1983ko martxoaren 19an egindako batzarrean erabaki zuten, maiatzean egingo ziren udal hauteskundeetan alkate-buru izendatzea. EAJko herritar batzuk proposatu zioten, berari kontsultatu barik.
Izaskun garai hartan ez zegoen afiliatua, abertzalea zen, baita familia ere, baina familiako inor ez zegoen afiliatua.
EAJ-PNV-ko zerrenda horretan, bederatzi zinegotziz osatuta zegoen, bera emakume bakarra izanik.
Ez zuen dedikaziorik ezta soldatarik izan. Arratsaldez eta gauez lan egiten zuenean, goizez joaten zen udaletxera, borondatez egin zuen lan urte horietan guztietan.
Lanbidez erizain laguntzailea, Osakidetzan egin du lan duela gutxi arte, Gurutzetan hain zuzen.

## Legegintzaldia

Ez zen legegintzaldi erraza izan, aro konplikatua orokorrean Euskal herriko autonomia garatzen ari zelako. 1983ko uholdeak izan ziren arren, bide berriak eta zubi berriak egiteko aprobetxatu zuten. Komunikabideen garapena izan zen, batez ere irratien banaketa egin zenean.
Garai hartan azpiegiturak hobetu ziren, Ur partzuegoarekin akordioetara heldu zen saneamendu sarea egiteko. Halaber, Laukizek sufritzen zuen ur eza konpontzeko, Urduliztik datorren sareari lotzea lortu zuen, inolako desjabetzerik egin barik. Bera, orduko aguazila eta alkate ordea, etxez-etxe joan ziren baimenak eskatzen.
Bere legegintzaldian ere, Frontoia, udal liburutegia, probalekua eta udaletxeko obrak amaitu eta inauguratu zituen denak egun berean, 1985ko irailaren 21ean, hain zuzen.
Azpiegitura hauek guztiak lortzeko, ate asko jo behar izan zuen , adibidez, udal liburutegia egiteko behar beharrezko izan zuen Aldundiko Patxi Zubikarairen laguntza eta kiroldegi berria hornitzeko Eusko Jaurlaritzarena.
Eguneroko lanean, udaleko langileek lagundu zioten: Gregorio Unibaso, orduko brigadako langilea, Luis Basterretxea (alkate ordea), Juan Antonio Arieta Araunabeña eta Angel Lozano.
Nahiz eta politika asko gustatu, 1987an, bertan behera uztea erabakia hartu zuen. Karrera politikorik ez egitea erabaki zuen.
Anekdota moduan, esan behar da arazo batzuk izan zituela emakume izateagatik zeren eta orduko agintariek ez zioten hitzordurik ematen.

## Kanpo estekak

* Datuak: Q86461225
# Izatefaltsua

Izatefaltsua Amurrioko (Araba) heavy metal talde bat da.

## Historia

Izatefaltsua 2004ko udan sortu zen, Arabako Amurrio udalerrian. Izatefaltsuaren musika heavy metal da, haren aldaerak ere —melodikoa, new metal edota trash— erreferentzia hartuta. 2005eko martxoan grabatu zuten lehendabiziko maketa, eta herrian nahiz inguruetan banatu zen.
2005eko ekainean Nerbioi Garaiko I. Maketa Lehiaketan hartu zuten parte, eta lehen saria irabazi. Hortik aurrera taldeak konposaketari eta zuzenekoei ekin zien.
2007ko amaieran, kontzertuak alde batera utzi barik, haien entsegu-lokalean hasi ziren grabatzen beraien lehen lan diskografikoa. Diskoa Laudioko Haziak estudioetan grabatu zen. Gorka Jaén, maketa grabatzeko arduraduna ere izan zena, eta Izatefaltsua izan ziren ekoizleak.
2008ko urrian Adi argitaratu zen, talde berak editatua. Lehen lan honetan heavy metal, thras eta hardcore estiloak dira nagusi. Geroztik, Izatefaltsuak ehun kontzertu baino gehiago eskaini du Euskal Herrian zehar, Berri Txarrak, Anestesia, Kop, Gobernos, Willis Drummond, Non Servium, Eraso, Une... taldeekin batera.
2015ko apirilean taldeak bere bigarren diskoa atera zuen, Zaratak agindu dezan!, Jabi Palaciosek eta Karlos Osinagak ekoitzia.

## Taldekideak

* Ruben "Sagu": bateria.
* Lander: baxua.
* Beñat: gitarra (2013tik).
* Ruben "Rubi": gitarra (2012tik).
* Koldo: gitarra (2006tik).

### Taldekide ohiak

* Gaizka: gitarra (2004-2013).
* Jon Ander "Pato": ahotsa (2004-2012).
* Andoni: gitarra (2004-2006).

## Diskoak

* Izatefaltsua maketa (2005)
* Adi (2008)
* Zaratak agindu dezan! (2015)

## Kanpo estekak

* Facebook
* Twitter
* Youtube
* Datuak: Q12259979
# Izate (musika taldea)

Izate 1999ko abenduan Donibane-Ziburuko Gaztetxean sortutako rock musika taldea da.

## Historia

2003ko ekainean hasi ziren kontzertuetan. 2005ean lehendabiziko maketa argitaraturik, 2006ko irailean atera zuten lehenengo diskoa: Diska. Bigarrena 2010ean argitaratu zuten, Gure Negu Hotzak izenburuarekin.
Gaur egun, taldeak hirugarren diskaren sorkuntzak sortzen hari dira, lan berria 2016eko urtean argitarazteko asmoarekin.

## Taldekideak

* Claire Lakarra: ahotsa
* Peio: gitarra
* Fred: baxua
* Bixente: bateria.

## Diskografia

* Diska (2006, MusikHerria/Anorak Records).
* Gure Negu Hotzak (2010, Argi Lur). Hitzak Odei Barrosok Otalaztek eta Xabi Bizkaik egin zituzten.

## Kolaborazioak

* Iparkor K1, ERDIAN kantuarekin.
* Kantuz Euskal Presoak Etxera, ZORIONA ZORITXARRA kantuarekin.
* Gazte Mugi, AMETSA kantuarekin.
* Zure Rokanrolla, Gure Irratiaren alde AMETSA kantuarekin.
* ETEN tratu txarrak, NI NAIZELAKO kantuarekin.

## Loturak

* Izate taldearen webgune ofiziala
* Izate taldearen musika entzuteko

## Kanpo estekak

* Datuak: Q12259980
# Izatearen arintasun jasanezina

    Artikulu hau eleberriari buruzkoa da; filma gaitzat duena beste hau da: «The Unbearable Lightness of Being»
Izatearen arintasun jasanezina (jatorrizko txekieraz: Nesnesitelná lehkost bytí) (1984), Milan Kunderaren eleberria da, Pragako Udaberriaren garaian kokatua. Idazleak bertan fikzioa eta saiakera (filosofia, historia, etab.) uztartzen ditu. Txekieraz idatzi zuen 1982an, eta bi urte geroago argitaratu zen Frantzian frantsesezko itzulpena. Txekierazko jatorrizko testua 1985ean plazaratu zen lehen aldiz, Torontoko 68 Publishers argitaletxearen eskutik. Txekian, ordea, urte dezente geroago (2006an). 2009an Karlos Cid Abasoloren euskarazko itzulpena argitaratu zuten Elkar eta Alberdania argitaletxeek. Itzulpen hori finalista izan zen 2010eko Euskadi Sarietan.

## Pertsonaiak

Oharra: Atal honek istorio osoa edo amaiera argitzen du.
Hona eleberriko pertsonaia nagusiak:
* Tomas: Txekiar zirujau gonazalea pertsonaia nagusia da. Eleberrian bertan idazleak Tomas irudi batetik sortu zela dio: erabaki bat hartu ezinik leihotik horma huts bati begira dagoen pertsonaia da. Zirujau izateko beharra omen du, pertsonen barnealdea ikertzeko, eta arrazoi beragatik 200 emakume baino gehiagorekin izan ditu sexu harremanak. Teresaren ahultasunaren mende ezkondu da, ez baita Teresa babesteko bultzada jasateko gai. Zalantza erabat gainditu gabe hartutako erabakiek Pragako zirujau arrakastatsu izatetik, leiho-garbitzaile eta, gero, herri txiki bateko kamioi gidari izatera daramate.
* Teresa: Teresa beti izan da biktima, lehenik amarena eta azkenik Tomasena. Biktimatasun horrek berak lortzen du Tomas Teresaren menpe egotea.
* Sabina: Tomasen maitaleetako bat da. Margolaria da eta bere margolanek gezur ulergarri baten atzean egia ulertezinak ezkutatzen omen dituzte. Bizitza osoa traizioan oinarritzen du. Gurasoak, senarra, bere herrialdea, maitaleak... guztia traizionatu du, baita traizioa bera ere. Bizitzaren arintasunaren adibide onena da.
* Franz: Sabinaren maitalea ameslari hutsa da, guztia idealizatzen du. Bizitzaren astuntasunaren adibide onena da.
* Karenin: Tomas eta Teresaren txakurra. Anna Kareninari zor dio izena. Errepikapenean oinarritzen da bere bizitza, paradisutik sekula bota ez duten izakia da, Teresak sekula izan duen maitasun harreman onena.

## Kanpo estekak

* Datuak: Q917055
# Javier Martínez de Morentin

Francisco Javier Martínez de Morentín López (Los Arcos, 1887ko azaroaren 23a - Soria, 1949ko urtarrilaren 27a) euskal ugazaba eta politikaria izan zen.

## Biografia

Nafarroako Nekazal-Sozial Federakundearen presidentea, Comunión Tradicionalista alderdi karlistari esker diputatua izan zen Espainiako Bigarren Errepublikan. Gerra Zibilean matxinoen alde egin zuen eta Rodeznoko kondea ordezkatu zuen Ahaldun Nagusia eta Vianako Printzearen Erakundeko presidente moduan. Kotxe istripu batean hil zen.

## Erreferentziak

* ↑ Villanueva, Aurora. (1998). El Carlismo Navarro Durante el Primer Franquismo. San Sebastián de los Reyes: ACTAS SL ISBN ISBN 84-87863-71-X..
* Datuak: Q3753572
* Multimedia: Javier Martínez de Morentín / Q3753572
# Javier Mendiburu

Javier Mendiburu Zamora (Bilbo, 1956ko uztailaren 18a - ) bizkaitar saskibaloi jokalari ohia da.
Javier Mendiburu Urgell bere semea jokalaria ere bada. Círcol Catòlic de Badalona eta Granollers Esportiu Bàsquet bezalako taldetan aritu zen.